Hewitt hoor eers dán sy lotBob Hewitt Vrydag in die hof. Die vonnisoplegging van die voormalige tenniswêreldkampioen Bob Hewitt (75), wat aan verkragting en onsedelike aanranding skuldig bevind is, is Vrydag in die hooggeregshof in Pretoria uitgestel. Regter Bert Bam het die saak tot 18 Mei uitgestel nadat Hewitt se prokureurs ŉ versoek ingedien het. Hewitt se verteenwoordiger het gesê hulle wag op ŉ verslag van ŉ kriminoloog wat hulle ter versagting van vonnis wil voorlê. Die regter het Hewitt se R10 000 borgtog voor ŉ volgepakte hof verleng. Verskeie menseregte-aktiviste was ook by die hof, wat aandring op gevangenisstraf vir Hewitt. Hewitt is skuldig bevind dat hy twee meisies wat by hom tennislesse geneem het in die tagtigerjare verkrag en ŉ ander seksueel aangerand het. Hy het skuld op die aanklagte ontken. Ná ŉ verhoor wat ŉ hele paar weke geduur het, het Bam hom skuldig bevind op al drie aanklagte. Hewitt is in Maart op borgtog van R10 000 vrygelaat. Bam het in sy uitspraak gesê dat Hewitt die meisies gemanipuleer het om hulle onder sy invloed te kry. Nadat hy hulle voorberei en hulle op hom verlief geraak het, het Hewitt met hulle omgang gehad sonder hul uitdruklike toestemming. “Die beskuldigde het die kinders se vertroue in hom misbruik,” het Bam gesê. Volgens Bam is dit jammer dat misdade van dié aard eers jare nadat dit plaasgevind het, aan die lig kom. Klik hier vir alle vorige berigte oor die saak op Maroela Media.